Ótímabært er að lýsa yfir lokum eldgossins í Geldingadölum þó að hlé hafi verið á því síðan á fimmtudaginn. Enn streymir gas úr gígnum og kvika virðist malla og sér í hana í næturmyrkinu. Áfram rís land við Öskju, norðan Vatnajökuls..
Þetta er lengsta samfellda hlé sem orðið hefur á gosinu síðan það hófst 19. mars, en í sumar varð á því fimm daga hlé. Bryndís Ýr Gísladóttir, náttúruvársérfræðingur á Veðurstofu Íslands, segir að goslokum sé ekki lýst yfir nema að vel athuguðu máli.
Þetta munu vísindamenn og Almannavarnir ræða öll saman líklegast á einhverjum tímapunkti þar sem þetta verður tekið í sameiningu með fleiri vísindamönnum.
Er eitthvað farið að ræða á þessum nótum? Nei, ekki svo ég viti af.
Þó rólegt sé í gígnum, hefur sést glóð eftir að dimma tekur.
Einnig er gas enn að streyma út úr gígnum sem er að benda til þess að það sé enn kvika þarna.
Er það minna gas en verið hefur? Þetta er bara voða svipað.
En náttúran lætur víðar á sér kræla. Þensla hófst við Öskju í byrjun ágúst og land reis þar um fimm sentímetra í síðasta mánuði. Mælingar sýna að það heldur áfram.
Nýjustu tölurnar sýna að þetta sé komið í um sex sentímetra. Og eins og staðan er virðist þetta vera áframhaldandi.
Líklega er eitthvað innflæði á þessu svæði, líklegast kvikuinnflæði sem er að valda þessu risi. Mögulega svipað og það sem var í gangi á Reykjanesinu áður en byrjaði að gjósa þar þegar það var þarna ris eins og kringum Þorbjörn og þar.
Má þá leiða að því einhverjum líkum að það sé að fara að gjósa á þessum slóðum? Það er góð spurning, þetta verður bara að koma í ljós. Þetta gæti haldið svona áfram í einhvern tíma í viðbót og síðan stoppað og svo gæti líka mögulega endað með gosi seinna meir. En við verðum bara að bíða og sjá.
Ótímabært er að lýsa yfir lokum eldgossins í Geldingadölum. Gas streymir úr gígnum og í honum er enn kvika, en hún kemur ekki upp á yfirborðið. Landris við Öskju heldur áfram.